google/wiki40b huggingface dataset:
Σοφία Μάιλς

Τα Πρώτα Χρόνια

Η Σοφία γεννήθηκε στο Λονδίνο. Ο πατέρας της, Πήτερ Μάιλς, είναι εφημέριος στο Isleworth, του δυτικού Λονδίνου και η μητέρα της, Τζέην, δουλεύει σε εκπαιδευτικές εκδόσεις. Η γιαγιά της (απ' την πλευρά του πατέρα της) ήταν Ρωσίδα. Η καριέρα της σαν ηθοποιός άρχισε όταν κάποιος την πρόσεξε σε μια σχολική παράσταση. Πριν από αυτό σκόπευε να σπουδάσει φιλοσοφία στο Πανεπιστήμιο του Καίμπριτζ.

Σταδιοδρομία

Από το 1996, η Σοφία Μάιλς έχει εμφανιστεί σε μια σειρά ταινιών και τηλεοπτικών παραγωγών Αμερικανικής και Αγγλικής παραγωγής. Είχε ένα μικρό ρόλο στην ταινία του 2003 Underworld, αλλά και στη συνέχεια του (σε μία σκηνή flashback), Underworld: Evolution. Το 2006, συμπρωταγωνίστησε μαζί με τον Τζέιμς Φράνκο στο αισθηματικό δράμα Τριστάνος και Ιζόλδη, ερμηνεύοντας το ρόλο της Ιζόλδης.
Εμφανίστηκε ως Madame de Pompadour σε ένα επεισόδιο της σειράς Doctor Who ενώ πρόσφατα ολοκλήρωσε τα γυρίσματα μιας τηλεοπτικής μεταφοράς του Δράκουλα (για λογαριασμό του BBC) όπου ερμηνεύει το ρόλο της Lucy Westenra. Τέλος πρωταγωνίστησε στην κωμωδία Art School Confidential όπου ερμηνεύει την αγαπημένη του πρωταγωνιστή Max Minghella, και που προβλήθηκε στις Αμερικανικές αίθουσες το Μάιο του 2006.

Προσωπική Ζώη

Η Σοφία μένει στο Green Park και λατρεύει την ιππασία, το σκι, τις παγοδρομίες και το κολύμπι.  Από το 2006 έχει σχέση με τον Σκωτσέζο ηθοποιό David Tennant, τον οποίο και γνώρισε στα γυρίσματα της τηλεοπτικής σειράς Doctor Who. Παλιότερα είχε σχέση με τον κατά πολύ μεγαλύτερο της, ηθοποιό Τσαρλς Ντανς.
Fireball (τραγούδι)

Σύνθεση και ηχογράφηση

Το "Fireball" ήταν το κομμάτι που άνοιγε το δίσκο, έχοντας ως εισαγωγή, μετά τον ήχο ενός κλιματιστικού μηχανήματος, γρήγορη εναλλαγή δύο μπάσων τυμπάνων από τον ντράμερ Ίαν Πέις. Το συγκεκριμένο τραγούδι αποτελεί εξαίρεση στον τρόπο δομής των τραγουδιών του συγκροτήματος, τα οποία περιελάμβαναν συνήθως ένα σόλο του Ρίτσι Μπλάκμορ μετά το δεύτερο ρεφραίν, κάτι που δε συμβαίνει εδώ. Το "Fireball" έχει ένα σόλο μπάσου από τον Ρότζερ Γκλόβερ, το οποίο διαδέχεται ένα σόλο πλήκτρων από τον Τζον Λορντ, ενώ προς το τέλος του, ο τραγουδιστής Ίαν Γκίλαν συνοδεύει το ρυθμό με ντέφι.
Το τραγούδι χαρακτηρίζεται ως ένας από τους προπομπούς του speed metal ιδιώματος, λόγω του ταχύτατου ρυθμού του, ενώ ήταν το τρίτο σινγκλ του συγκροτήματος το οποίο ανέβηκε στο βρετανικό Top-20, μέσα σε διάστημα ενός έτους.
Εθνική Παραγουάης U20 (ποδόσφαιρο ανδρών)

Η Εθνική Παραγουάης U20 εκπροσωπεί την Παραγουάη στις διεθνές ποδοσφαιρικές διοργανώσεις όπως το Παγκόσμιο Κύπελλο ποδοσφαίρου U20 και το South American Youth Football Championship. Έδρα της ομάδας είναι το Estadio Defensores del Chaco. Η καλύτερη θέση που κατέλαβε στο Παγκόσμιο Κύπελλο ποδοσφαίρου U20 ήταν η τέταρτη (2001). Το 1971 κατέκτησε το South American Youth Football Championship, ενώ άλλες 4 φορές ήταν φιναλίστ (1964, 1967, 1985, 2009).
Πτώση του Νεοκάστρου (1825)

Η εξέλιξη των γεγονότων

Το Νεόκαστρο είχε παραμείνει στην κατοχή των Ελλήνων από τις αρχές της Επανάστασης, τον Απρίλιο του 1821. Οι Τούρκοι επανειλημμένα αλλά και μάταια προσπάθησαν να το πορθήσουν. Όταν το 1825 ο Ιμπραήμ ήρθε στην Πελοπόννησο διάλεξε το λιμάνι της Πύλου ως ορμητήριο και επιδόθηκε στην κυρίευση  των φρουρίων Πύλου και Νεοκάστρου και της νήσου Σφακτηρίας. Οι Έλληνες αμύνονταν με απόγνωση και υπεράσπιζαν τα τρία αυτά σπουδαία σημεία της άμυνας. Ο εχθρός όμως ήταν ανώτερος και υπεράριθμος. Τον Απρίλιο του 1825 η Ελληνική κυβέρνηση τοποθέτησε στο Νεόκαστρο 1.500 περίπου πολεμιστές με αρχηγούς τον Γιατράκο, Γεώργιο Μαυρομιχάλη, Σταύρο Σαχίνη, Μακρυγιάννη και Δημήτριο Σαχτούρη, ο οποίος ανέλαβε φρούραρχος. Το πυροβολικό του φρουρίου περιελάμβανε 50 περίπου πυροβόλα παλιά και μπήκε υπό την αρχηγία του Εμμανουήλ Καλλέργη. Εκτός από αυτούς ήταν και ένα σώμα Κεφαλλονιτών υπό τις διαταγές του Σπύρου Πανά. Η σφοδρή επίθεση  Του Ιμπραήμ απέτυχε, και επειδή δεν μπόρεσε να πάρει το κάστρο πρότεινε στους Έλληνες πολιορκημένους να παραδοθούν. Αυτοί αρνήθηκαν ασυζητητί. Ο Ιμπραήμ έστησε τακτική πολιορκία. Ύψωσε τηλεβολοστάσια πυροβόλων και βομβοβόλων, τους έκοψε το νερό, και μετά από σφοδρότατο κανονιοβολισμό κατόρθωσε να ανοίξει ρήγμα στο τοίχος. Αμέσως επιχείρησε αποφασιστική έφοδο με τακτικά συντάγματα Αιγυπτίων και άτακτα επίλεκτων Αλβανών. Οι πολιορκούμενοι αντεπιτέθηκαν ηρωικά, απέκρουσαν την έφοδο, έφραξαν τα ρήγματα και κάναν μεγάλη φθορά στον εχθρό. Μετά την αποτυχία αυτή ο Ιμπραήμ σταμάτησε τις επιθέσεις και στράφηκε στην Σφακτηρία, την οποία κατέκτησε. Μετά την πτώση της Σφακτηρίας οι πολιορκημένοι του Νεόκαστρου βρέθηκαν σε δύσκολη θέση, αφού είχαν πλέον αποκλεισθεί από ξηρά και θάλασσα. Αναγκάστηκαν να παραδοθούν. Οι συνθήκες της παράδοσης υπογράφτηκαν στις 6 Μαΐου στην σκηνή του Ιμπραήμ. Εκτός από τους αρχηγούς και τους καπεταναίους που κράτησαν τα όπλα τους, όλοι οι άλλοι αφοπλίστηκαν και μεταφέρθηκαν με ουδέτερα σκάφη στην Καλαμάτα. Ο Ιμπραήμ κράτησε για ομήρους τον Μαυρομιχάλη και τον Γιατράκο, για να τους ανταλλάξει με δύο πασάδες που είχαν αιχμαλωτίσει οι Έλληνες.

Σημασία της πτώσης

Στην πολιορκία του Νεοκάστρου οι Έλληνες έδειξαν μεγάλο ηρωισμό και αντοχή, αφού ο αιγυπτιακός στρατός αν και ισχυρότερος δεν μπόρεσε να εισβάλει στο φρούριο. Η πολεμική τακτική του Ιμβραήμ όμως αποδείχτηκε ανώτερη, αφού με την κατάληψη της Σφακτηρίας κατόρθωσε να στενέψει την πολιορκία και να αναγκάσει τους Έλληνες να παραδοθούν. Η πτώση του Νεοκάστρου ήταν άλλη μια σημαντική νίκη των Αιγυπτίων, και σοβαρή ήττα των Ελλήνων. Το σημαντικό φρούριο του Νεοκάστρου, που από την αρχή του αγώνα ήταν στα χέρια των Ελλήνων πέρασε στα χέρια του εχθρού και έμεινε εκεί μέχρι το 1828 οπότε και παραδόθηκε στην φάλαγγα του Γαλλικού στρατού υπό του Μαιζών κατά την Εκστρατεία του Μωριά, όταν ο γαλλικός στρατός απελευθέρωσε την Πελοπόννησο.
Διεθνής Διαφάνεια - Ελλάς

Με την επωνυμία Διεθνής Διαφάνεια - Ελλάς (ΔΔ-Ε) συγκροτήθηκε στην Αθήνα, (Ελλάδα) στις 28 Νοεμβρίου του 1996 σωματείο ως παράρτημα της διεθνούς μη κυβερνητικής οργάνωσης Διεθνής Διαφάνεια που είχε δημιουργηθεί τρία χρόνια πριν στο Βερολίνο από τον Πήτερ Έιγκεν, πρώην διευθυντή της Παγκόσμιας Τράπεζας.

Γενικά

Επικεφαλής της ομάδας των Ελλήνων που συγκρότησαν την ελληνική οργάνωση ήταν η Βιργινία Τσουδερού, τ. υφυπουργός εξωτερικών, πλαισιούμενη από πολιτικούς, δικαστικούς, επιχειρηματίες, στρατιωτικούς, δικηγόρους, ιδιωτικούς υπαλλήλους κ.ά. περίπου 26 ιδρυτικά μέλη, που υπέγραψαν και το καταστατικό. Το πρώτο Διοικητικό Συμβούλιο το αποτελούσαν τα ακόλουθα πρόσωπα, Πρόεδρος: η Βιργινία Τσουδερού, Αντιπρόεδρος: ο Θεόδωρος Παπαλεξόπουλος, Γραμματέας: ο Στέλιος Τσέγκας, Ταμίας: η Αναστασία Αθήνη-Τσούνη και Μέλη: οι Χρήστος Μουστάκης, Γιώργος Παπαθανασόπουλος και Ηλίας Φιλιππακόπουλος.

Στόχοι

Βασικοί στόχοι της ΔΔ-Ε συναθροίζονται στη καταπολέμηση της διαφθοράς με συστηματική εφαρμογή νέων θεσμών με διαφανείς μεθόδους. Η ευαισθητοποίηση των πολιτών απέναντι στους κινδύνους διαφθοράς που υπονομεύει τη Δημοκρατία και τη λειτουργία της, την κοινωνική δικαιοσύνη και την αλληλεγγύη σ΄ ένα διαρκή αγώνα με παράλληλη προώθηση συνεργασίας τόσο σε εθνικό όσο και σε διεθνές επίπεδο προκειμένου να πεισθούν οι κυβερνήσεις να λαμβάνουν και να εφαρμόζουν κατάλληλα μέτρα.

Έργο

Στο έργο της οργάνωσης αυτής συμπεριλαμβάνονται πολλές κατά καιρούς παρεμβάσεις και υποβολές προτάσεων σε θέματα που αφορούν χρηματοδοτήσεις πολιτικών και κομμάτων, κρατικές προμήθειες, θεσπίζοντας κώδικες δεοντολογίας μέχρι και πρόταση στην αναθεώρηση του Συντάγματος του 2006.

Δήλωση Αθηνών 2002

Μεγαλύτερη συμβολή της σε διεθνές επίπεδο ήταν το έτος 2002 όταν με πρωτοβουλία της "Διεθνής Διαφάνεια-Ελλάς" εκπρόσωποι από 11 Εθνικά Παραρτήματα της Διεθνούς Διαφάνειας (αλφαβητικά: Γαλλία, Γερμανία, Δανία, Ελβετία, Ελλάδα, Ηνωμένο Βασίλειο, Ισλανδία, Ισπανία, Ιταλία, Νορβηγία και Τουρκία) προέβησαν στην "Απόφαση των Αθηνών για την Πολιτική Διαφθορά" (Athens Statement on Political Corruption), σύμφωνα με την οποία αναγνωρίστηκε η σημασία της διαφάνειας στις οικονομικές δραστηριότητες των πολιτικών κομμάτων και επισημάνθηκε η ανάγκη εφαρμογής μέτρων για την εξάλειψη της διαφθοράς.
Κοινοβουλευτική Ομάδα του Ευρωπαϊκού Λαϊκού Κόμματος στο Ευρωπαϊκό Κοινοβούλιο

Ιστορία

Μετά τον Δεύτερο Παγκόσμιο Πόλεμο, οι Ιδρυτές της Ευρώπης - ο Γάλλος υπουργός Εξωτερικών Ρομπέρ Σουμάν, ο Γερμανός Καγκελάριος Κόνραντ Αντενάουερ και ο Ιταλός Πρωθυπουργός Αλτσίντε ντε Γκάσπερι - ήθελαν να ανοικοδομήσουν μια ειρηνική Ευρώπη. Συνεργάστηκαν για να κάνουν το πρώτο κρίσιμο βήμα για τη δημιουργία μιας ενωμένης Ευρώπης, ιδρύοντας την Ευρωπαϊκή Κοινότητα Άνθρακα και Χάλυβα. Η Κοινοβουλευτική μας Ομάδα- η τότε Χριστιανοδημοκρατική Κοινοβουλευτική Ομάδα- ιδρύθηκε στις 23 Ιουνίου του 1953 ως πολιτική ομάδα στην Κοινή Συνέλευση της Ευρωπαϊκής Κοινότητας Άνθρακα και Χάλυβα.
Η επόμενη γενιά παρουσίασε το όραμά της για την ευρωπαϊκή ολοκλήρωση που χρειαζόταν για να αναπτυχθεί η ευρωπαϊκή οικονομία σε μία ενιαία, μεγάλη αγορά. Οι θεσμοί της Ευρώπης αναπτύχθηκαν παράλληλα με την ένταξη, ενώ το Ευρωπαϊκό Κοινοβούλιο διεξήγαγε τις πρώτες του εκλογές το 1979. Το όνομά της Ομάδας άλλαξε σε Κοινοβουλευτική Ομάδα του Ευρωπαϊκού Λαϊκού Κόμματος.
Το ΕΛΚ, εμπνευσμένο από την ιδέα της επανένωσης μετά την πτώση του τείχους του Βερολίνου και την εγκατάλειψη του κομμουνισμού, προσέφερε την πλήρη υποστήριξή του στις αναδυόμενες πλουραλιστικές δημοκρατίες. Τα κεντροδεξιά κόμματα κέρδισαν την υποστήριξη του λαού, με την Κοινοβουλευτική Ομάδα να μετατρέπεται και να παραμένει η μεγαλύτερη στο Ευρωπαϊκό Κοινοβούλιο μετά τις ευρωπαϊκές εκλογές τον Ιούλιο του 1999.
Με την πάροδο του χρόνου, το ΕΛΚ προσάρμοσε την πολιτική του φιλοσοφία για να κάνει απολογισμό του μεταβαλλόμενου εκλογικού σώματος και δέχθηκε μετριοπαθείς και συντηρητικές πολιτικές ομάδες από τη Σκανδιναβία και την Κεντρική και Ανατολική Ευρώπη. Μεταξύ 1999 και 2009 μετονομάστηκε σε Κοινοβουλευτική Ομάδα του Ευρωπαϊκού Λαϊκού Κόμματος (Χριστιανο-Δημοκράτες) και Ευρωπαίοι Δημοκράτες, υιοθετώντας, ξανά, τον Ιούνιο του 2009 το όνομα Κοινοβουλευτική Ομάδα του Ευρωπαϊκού Λαϊκού Κόμματος (Χριστιανοδημοκράτες).
Σπάρος

Ο σπάρος (Diplodus annularis - Διπλόδους ο δακτυλιωτός) είναι ψάρι που ανήκει στην οικογένεια των Σπαριδών (Sparidae) και έχει στενή συγγένεια με τον σαργό.

Εξωτερικά χαρακτηριστικά

Ο σπάρος έχει ψαρό γυαλιστερό χρώμα, μια μαύρη γραμμή στην ουρά και δίπλα στο κεφάλι και κιτρινωπό χρώμα στα κάτω πτερύγια και πάνω από τα μάτια του. Το μήκος του είναι μέτριο και φτάνει τα είκοσι εκατοστά, ενώ, το πλάτος του είναι αρκετά μεγάλο.

Τροφή

Η κύρια τροφή του σπάρου είναι τα φυτά, τα μικρά οστρακοειδή και καρκινοειδή.

Τόπος διαβίωσης

Ζει σε κοπάδια, κυρίως σε ρηχά, αλλά και βαθιά νερά, σε πετρώδεις ή φυκώδεις βυθούς με λάσπη και βούρκο.
Φερνάντο Τσούι

Εκπαίδευση

Γεννήθηκε στις 13 Ιανουαρίου 1957 στο Μακάου και έκανε σπουδές στις ΗΠΑ. Κατέχει μπάτσελορ στη Διοίκηση της Αστικής Υγιεινής (City Hygiene Administration) από το Κρατικό Πανεπιστήμιο της Καλιφόρνια, στο Σακραμέντο και επίσης διδακτορικό τίτλο από το πανεπιστήμιο της Οκλαχόμα. Έχει υπηρετήσει ως εκπαιδευτικός.

Αρχηγός κυβέρνησης του Μακάου

Τον Ιούνιο του 2009 αυτοανακηρύχθηκε ως ο μοναδικός υποψήφιος στις εκλογές για τον αρχηγό της κυβέρνησης (chief executive). Είχε τη στήριξη 286 μελών από την 300μελή εκλογική επιτροπή, τα περισσότερα εκ των οποίων ήταν φίλα προσκείμενα στο Πεκίνο. Εξελέγη στις 26 Ιουλίου με 282 υπέρ και 14 λευκά, ενώ υπήρξαν και 4 αποχές. Ανέλαβε καθήκοντα στις 20 Δεκεμβρίου του 2009. Προτού αναλάβει στο σημερινό του αξίωμα, ήταν βουλευτής.

Σκάνδαλα

Την περίοδο που ήταν υπουργός στην κυβέρνηση του προκατόχου του, Έντμουντ Χο, ενεπλάκη σε αρκετά σκάνδαλα. Από τα πλέον σημαντικά ήταν αυτό του 2005, που αφορούσε τη διοργάνωση των Αγώνων της Ανατολικής Ασίας. Ένας συνεργάτης του, ο Άο Μαν Λονγκ, κατηγορήθηκε ότι δωροδοκήθηκε με 50 εκατ. πατάκα για να συνάψει συμβόλαιο για την κατασκευή του θόλου της εσωτερικής πίστας των αγώνων. Ως αποτέλεσμα, ο Τσούι δεν ήταν δημοφιλής στις τάξεις του φιλοδημοκρατικού στρατοπέδου προτού εκλεγεί αρχηγός της κυβέρνησης.
Πρώτοι σκόρερ Α΄ κατηγορίας ποδοσφαίρου ανδρών Κύπρου

Πρώτος σκόρερ του κυπριακού πρωταθλήματος ανακηρύσσεται ο ποδοσφαιριστής (ή οι ποδοσφαιριστές) που επιτυγχάνει τα περισσότερα γκολ στο πρωτάθλημα της Α΄ κατηγορίας της Κύπρου. Το πρώτο πρωτάθλημα που διεξήχθη ήταν την περίοδο 1934-35. Πρώτος σκόρερ ήταν ο Τάκης Τσίγκης ο οποίος πέτυχε 13 γκολ αγωνιζόμενος με την Ένωσις Νέων Τραστ. Για τα πρωταθλήματα της περιόδου 1935 έως 1960 δεν υπάρχουν στοιχεία. 
Την καλύτερη επίδοση όλων των εποχών έχει ο Σωτήρης Καϊάφας με 44 γκολ την περίοδο 1976-77 αγωνιζόμενος με την Ομόνοια Λευκωσίας. Λόγω του αριθμού των γκολ που πέτυχε την περίοδο αυτή  βραβεύτηκε με το Χρυσό Παπούτσι από την UEFA. Ο ίδιος ποδοσφαιριστής έχει αναδειχθεί 8 φορές πρώτος σκόρερ του πρωταθλήματος Α΄ κατηγορίας. 
Τη δεύτερη καλύτερη επίδοση έχει ο Ράινερ Ράουφμαν με 42 τέρματα την περίοδο 1997-98 αγωνιζόμενος επίσης με την Ομόνοια. Ο Ράουφμαν αναδείχθηκε συνολικά 4 φορές πρώτος σκόρερ, όπως και ο Λούκας Σόσιν. Τρεις φορές πρώτος σκόρες έχει αναδειχθεί ο Πανίκος Ευθυμιάδης. Επιπλέον, δύο ποδοσφαιριστές ανακηρύχθηκαν πρώτοι σκόρερ με διαφορετικές ομάδες (σε διαφορετικές περιόδους). Πρόκειται για τον Σίνισα Γκόγκιτς (ΑΠΟΕΛ, Ανόρθωση) και για τον Λούκας Σόσιν (Απόλλων, Ανόρθωση). Δύο φορές πρώτος σκόρερ αναδείχθηκε και ο Ανδρέας Στυλιανού.
Ακόμη, σε 3 περιόδους οι πρώτοι σκόρερ ήταν 3 ποδοσφαιριστές ενώ σε 5 περιόδους οι πρώτοι σκόρερ ήταν δύο ποδοσφαιριστές.
Κυβέρνηση Αθανασίου Μιαούλη 1857

Γεγονότα

Από την άνοιξη του 1859 και με επίκεντρο τα λεγόμενα γεγονότα των Σκιαδικών, αρχίζουν να πολλαπλασιάζονται οι ταραχές και εξεγέρσεις εναντίον του προσώπου του Βασιλιά.

Ο Όθωνας για να καθησυχάσει τα πνεύματα, καλεί τον λαοφιλή Κωνσταντίνο Κανάρη, να σχηματίσει δική του κυβέρνηση, όμως επειδή ο Κανάρης, δεν καταφέρνει να βρει πρόσωπα της εμπιστοσύνης του,  αναλαμβάνει και πάλι η κυβέρνηση Μιαούλη αφού όμως έχει ανασχηματιστεί για να περιλάβει και υπουργούς από την αντιπολίτευση. 
Δια μέσου ταραχών και εξεγέρσεων από τη μεριά της αντιπολίτευσης και βίαιας καταστολής και φυλακίσεων από τη μεριά της κυβέρνησης, (εξαιτίας των οποίων ονομάστηκε και Υπουργείον του αίματος)  θα κυλήσει ο τελευταίος χρόνος της βασιλείας του Οθωνα στην Ελλάδα. 
Το 1863, και συγκεκριμένα στις 5 Οκτωβρίου του 1863,  η Εθνοσυνέλευση ψήφισε υπέρ της κατάργησης των πολιτικών δικαιωμάτων των μελών της τελευταίας περιόδου της κυβέρνησης Μιαούλη, δηλαδή των Μιαούλη, Χριστόπουλο, Μπότσαρη, Ποτλή, Ανδ. Κουντουριώτη,  για μια δεκαετία. Το ψήφισμα αυτό καταργήθηκε, και οι υπουργοί ανέκτησαν και πάλι τα πολιτικά δικαιώματά τους, ένα  χρόνο αργότερα, τον Οκτώβριο του 1864, με νέο ψήφισμα.
Τριανταφυλλιά Σερρών

Γεωγραφία - Ιστορία

H Τριανταφυλλιά βρίσκεται προς τα δυτικά όρια με την Περιφερειακή Ενότητα Κιλκίς, στον κάμπο των Σερρών. είναι κτισμένη δυτικά του ποταμού Στρυμόνα και τους ανατολικούς πρόποδες του όρους Βερτίσκος. Απέχει 32,5 χλμ. ΝΔ. από την πόλη των Σερρών και 18 χλμ. ΒΔ. από τη Νιγρίτα. Το χωριό αναφέρεται επίσημα το 1920 στο ΦΕΚ 2Α - 04/01/1920 ως Μαχμουτλή να προσαρτάται στην τότε κοινότητα Μακιών (Αμπέλων). Το 1927 με το ΦΕΚ 179Α - 30/08/1927 μετονομάστηκε σε Τριανταφυλλιές και το 1940 διορθώθηκε σε Τριανταφυλλέαι. Το 1988 με το ΦΕΚ 84Α - 06/05/1988 μετονομάστηκε σε Τριανταφυλλιά. Σύμφωνα με το σχέδιο Καλλικράτης αποτελεί την Τοπική Κοινότητα Τριανταφυλλιάς που υπάγεται στη Δημοτική Ενότητα Βισαλτίας του Δήμου Βισαλτίας και σύμφωνα με την απογραφή του 2011 έχει πληθυσμό 702 κατοίκους. 
Στην Τριανταφυλλιά γεννήθηκαν και οι πολιτικοί Ευστάθιος Ανθόπουλος και Ιωάννης Ανθόπουλος.
Γέροντας του Βουνού

Ο Γέροντας του Βουνού (Σαΐχ αλ-Τζαμπάλ) ήταν η κοινή ονομασία που χρησιμοποιείτο από τους Σταυροφόρους για τον Μέγα Μάγιστρο του τάγματος των Ασασίνων, Χασάν ιμπν αλ-Σαμπάχ, ο οποίος είχε ως έδρα το φρούριο στην κορυφή του βραχώδους όρους του Αλαμούτ.
Στην συνέχεια, το συγκεκριμένο όνομα δόθηκε σε διάφορους Ισμαηλίτες ηγέτες, οι οποίοι διαδέχθηκαν τον Χασάν ιμπν αλ-Σαμπάχ, κυρίως στην περιοχή της Συρίας, όπως επί παράδειγμα ο Ρασίντ αντ-Ντιν Σινάν.
Μαύρη Λίμνα Μεσσηνίας

Ιστορία

Η Μαύρη Λίμνα είναι νεοσύστατος οικισμός που αναγνωρίστηκε επίσημα μόλις το 2011 και με τις νέες αλλαγές του σχεδίου «Καλλικράτης» ανήκει στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Κάτοικοι

Ο οικισμός της Μαύρης Λίμνας, με βάση την απογραφή του 2011, έχει 16 μόνιμους κατοίκους, οι οποίοι απασχολούνται κυρίως σε διάφορες αγροτικές εργασίες.

Κτίρια

Ο οικισμός αποτελείται κυρίως από κατοικίες και δεν διαθέτει κτίρια κοινωνικών δραστηριοτήτων, ενώ οι καθημερινές ανάγκες των κατοίκων εξυπηρετούνται συνήθως στην Κυπαρισσία.
Λουδοβίκος των Βουρβόνων, επίσκοπος της Λιέγης

Βιογραφία

Ήταν ο τέταρτος γιος του Καρόλου Α΄ δούκα του Μπουρμπόν και της Αγνής των Βαλουά, κόρης του Ιωάννη του Άφοβου, δούκα της Βουργουνδίας.
Μεγάλωσε και ανατράφηκε στην αυλή του θείου του Φιλίππου Γ΄ δούκα της Βουργουνδίας, όπου απέκτησε ισχυρούς οικογενειακούς δεσμούς, αφού η αδελφή του Ισαβέλλα έγινε δεύτερη σύζυγος του εξαδέλφου της Καρόλου του Ισχυρού, γιού του Φιλίππου Γ΄. Σπούδασε για 10 χρόνια με άδεια του Φιλίππου Γ΄ στο Πανεπιστήμιο του Λουβέν. Ο Φίλιππος Γ΄ του εξασφάλισε την επισκοπή της Λιέγης με την επιρροή του στον πάπα Κάλλιστο Γ΄, που απομάκρυνε τον 69χρονο επίσκοπο Ιωάννη του Έινσμπεργκ.

Εξεγέρσεις των κατοίκων της Λιέγης εναντίον του Λουδοβίκου και της Βουργουνδίας

Η τοποθέτηση του Λουδοβίκου στην επισκοπή της Λιέγης δημιούργησε εντάσεις· οι κάτοικοι αμέσως εξεγέρθηκαν, αρνούμενοι να αναγνωρίσουν σαν επίσκοπό τους εκείνον που επέβαλε η Βουργουνδία. Αυτό οδήγησε στους πολέμους της Λιέγης και οι κάτοικοι εξόρισαν τον Λουδοβίκο στο Μάαστριχτ, τοποθετώντας στη θέση του τον Μαρκ ντε Μπαντέ. Το 1465 στρατιωτικές δυνάμεις από τη Βουργουνδία έφτασαν για την αποκατάσταση του Λουδοβίκου, νίκησαν και απέδωσαν με τη συνθήκη του Σαιν-Τροντ την επισκοπή στον Λουδοβίκο.  Νέα εξέγερση συνετρίβη στη συνέχεια στη μάχη του Μπρουστέμ (1467) και ο Κάρολος Γ΄ ο Ισχυρός μπήκε στην πόλη γκρεμίζοντας τα τείχη.
Το καλοκαίρι του 1468 ο Λουδοβίκος επανήλθε στην επισκοπή της Λιέγης· την ίδια εποχή ο βασιλιάς της Γαλλίας Λουδοβίκος ΙΑ΄ ζήτησε συνάντηση με τον Κάρολο Γ΄ της Βουργουνδίας. Τότε έγινε νέα εξέγερση των κατοίκων κατά του επισκόπου Λουδοβίκου, η οποία όπως λεγόταν υποκινήθηκε από τον ίδιο τον Λουδοβίκο ΙΑ΄ (1465).
Ο Κάρολος Γ΄ εξοργισμένος ζήτησε από τον Γάλλο βασιλιά να τον βοηθήσει να καταπνίξει την εξέγερση. Απέσπασε την υπόσχεσή του, αλλά στις 30 Οκτωβρίου 1468 ο Κάρολος Γ΄ κυρίευσε τη Λιέγη και έσφαξε τους κατοίκους της, χωρίς βοήθεια από τον Λουδοβίκο ΙΑ΄.

Δολοφονία του Λουδοβίκου

Μετά τη δολοφονία του Καρόλου Γ΄ (1477), ο Λουδοβίκος έγινε ένας από τους συμβούλους τής κόρης και διαδόχου εκείνου Μαρίας, φροντίζοντας να την παντρέψει με τον Κάρολο (Η΄), τότε δελφίνο ακόμη. Ο Λουδοβίκος παρέμεινε στη θέση του στην επισκοπή της Λιέγης, μέχρι τη δολοφονία του στις 30 Αυγούστου 1482 από κάποιον τυχοδιώκτη, τον Γουλιέλμο ντε Λα Μάρκ. Είναι γνωστός ο πίνακας, που παριστάνει τη δολοφονία του, από τον μεγάλο ζωγράφο Ευγένιο Ντελακρουά.
Αχ! Αυτή η γυναίκα μου

Πλοκή

Ο Δημήτρης είναι παντρεμένος με τη Νίνα. Μετά το θάνατο ενός υπαλλήλου της εταιρίας, του Μιλτιάδη, βλέπει τον εαυτό του στη θέση του αποθανώντος  και για να καλοπιάσει το διευθυντή του, Χαρίλαο, τον προσκαλεί σε δείπνο. Το ανακοινώνει στη Νίνα κι έτσι εκείνη επισκέπτεται τη μάνα της, για να της ετοιμάσει λαγό στιφάδο. Βγαίνοντας από το σπίτι, την πιάνει μια ξαφνική μπόρα κι έτσι μπαίνει στο πρώτο ταξί που βλέπει. Το ίδιο ταξί όμως έχει σταματήσει και ο Χαρίλαος. Μπαίνουν λοιπόν η Νίνα απ'τα δεξιά, ο Χαρίλαος απ'τα αριστερά. Τσακώνονται και βρίζουν ο ένας τον άλλο, αγνοώντας την ταυτότητα του καθενός. Αργότερα η Νίνα και ο Δημήτρης συνειδητοποιούν ότι ο Χαρίλαος ήταν αυτός στο ταξί και για να πετύχουν το στόχο τους, η Νίνα σκαρφίζεται ένα έξυπνο σχέδιο. Αλλάζει λοιπόν θέση με την οικονόμο της, Ασημίνα, συστήνοντάς την ως γυναίκα του Δημήτρη. Ο Χαρίλαος όμως σε αυτό το δείπνο γοητεύεται από τη Νίνα και τη συγχωρεί, πιστεύοντας ότι είναι οικονόμος και μετά την απόλυσή της από τον Δημήτρη ζητάει να την προσλάβει εκείνος. Η Νίνα δέχεται, για να βοηθήσει τον άντρα της να πάρει τη θέση του Μιλτιάδη. Πηγαίνει στο σπίτι του, όπου ο Χαρίλαος τη φλερτάρει έντονα, ενώ έχει ήδη διώξει την προηγούμενη οικονόμο του, Φανή, μέχρις ότου εμφανίζεται ο Δημήτρης θολωμένος από τη ζήλια. Για να δικαιολογήσει την απρόσμενη επίσκεψή του, λέει στον διευθυντή του ότι γίνεται κρυφά μία σημαντική δημοπρασία. Για καλή του τύχη ο Δημήτρης, ενώ νόμιζε ότι θα απολυθεί για το ψέμα του, βγήκε αληθινός και πήρε τη θέση που ήθελε. Ο Χαρίλαος όμως πηγαίνοντας μαζί με τη χήρα του Μιλτιάδη σε νυχτερινό κέντρο, πιάνει την Ασημίνα με τον αρραβωνιαστικό της, Στάθη, και γνωρίζοντας ότι είναι η σύζυγος του Δημήτρη, πιστεύει πως τον απατά. Επισκέπτεται λοιπόν με τη γραμματέα του, Ξένη, το Δημήτρη στο σπίτι του για να "καρφώσει" την Ασημίνα στον υποτιθέμενο άντρα της. Εκεί βρίσκει τη Νίνα και μετά την εμφάνιση του Στάθη αποκαλύπτεται όλη η αλήθεια. Η Νίνα τουμπάρει τον Χαρίλαο και η ταινία τελειώνει με τον Δημήτρη να διατηρεί τη θέση του και τη Νίνα να αποκτά το αυτοκίνητο που πάντα ονειρευόταν.

Φεστιβάλ

Επίσημη συμμετοχή στο Φεστιβάλ Κινηματογράφου Θεσσαλονίκης 1967.

Εισπράξεις

Εισιτήρια: 428.079 (10η/99)
Ορθοστάτης

Ορθοστάτης είναι ένα μεταλλικό συνήθως στήριγμα που τοποθετείται σε ράφια για να υποστηρίξει το βάρος των βιβλίων που πέφτει δεξιά ή αριστερά όταν υπάρχει κενό στο ράφι. Ονομάζεται επίσης και βιβλιοστάτης.
The Velvet Underground (άλμπουμ)

Παρασκήνια και κυκλοφορία

Μετά την κυκλοφορία του White Light/White Heat το συγκρότημα αποχώρησε από την Verve records, στην οποία είχε ηχογραφήσει τα δύο προηγούμενα άλμπουμ και μετακινήθηκε στην MGM records, όπου ξεκίνησε την ηχογράφηση του νέου άλμπουμ, που εκδόθηκε το 1969. Η επιρροή του Andy Warhol, που είχε αποδυναμωθεί στον προηγούμενο δίσκο εδώ εξαφανίζεται εντελώς, με μόνη εξαίρεση τις φωτογραφίες του εξωφύλλου τραβηγμένες από τον φωτογράφο Billy Name, ο οποίος είχε εργαστεί στο περίφημο The Factory και είχε αναλάβει την φωτογράφηση και του προηγούμενου δίσκου. Ως παραγωγοί εργάστηκαν τα ίδια τα μέλη της μπάντας, φτιάχνοντας δύο διαφορετικές εκδοχές του άλμπουμ. Η μία, αυτή της επίσημης διανομής και η άλλη μια, όχι τόσο διαδεδομένη, με ορισμένες αλλάγές στην διάρκεια και στο περιεχόμενο των τραγουδιών, που ονομάστηκε "The Closet Mix"

Το περιεχόμενο

Σε αντίθεση με τα προηγούμενα άλμπουμ των The Velvet Underground, τα οποία τα χαρακτηρίζει ο σκληρός και δυνατός ήχος, αυτό πρόκειται για ένα πιο απαλό πιο ευγενικό δημιούργημα που σφύζει από λυρικότητα και ευγένια, όπως φαίνεται σε τραγούδια σαν τα Pale Blue Eyes, Candy Says, Jesus. Επίσης υπάρχουν και ορισμένα στοιχεία ροκ επιρροών σε ορισμένα σημεία του δίσκου. Γενικά η τραχύτητα και η δύναμη του White Light/White Heat είναι απούσα, το ίδιο και τα προβλήματα που χαρακτηρίζουν το επόμενο άλμπουμ της μπάντας, το Loaded. Είναι γενικά ένα άλμπουμ τρυφερό, ευαίσθητο, με μια ξεχωριστή ομορφιά.

Άλλες κυκλοφορίες

Η πρώτη επίσημη κυκλοφορία του δίσκου ήταν η ακατέργαστη εκδοχή, με το όνομα "Closet Mix". Αργότερα έγινε άλλη μια επανέκδοση σε CD, που περιέχει μια άλλη έκδοση του άλμπουμ, τη λεγόμενη "Valentine Mix". Εκτός αυτού η "Closet Mix" επανακυκλοφόρησε άλλη μια φορά στο box set, Peely Slowly And See.